
Comisia Europeană scapă porumbelul. 96% dintre incendiile de păduri au 
fost provocate de oameni 


Comisia Europeană preia controlul pădurilor din statele membre 


Legătura dintre incendiile de pădure din ultimii ani și încălzirea globală, 
propagată pe toate canalele, de fapt, nu există. Comisia Europeană a recunoscut 
oficial că 96% dintre incendii au fost provocate de oameni, și nu de secetă. 
Porumbelul a fost scăpat în contextul unei propuneri legislative a Comisiei 
Europene, prin care vrea să instituie un control absolut și o monitorizare strictă 
a fiecărei păduri din statele UE. 


Pentru al treilea an consecutiv, incendiile de pădure fără precedent au cauzat mari daune 
ecologice și economice în UE și pierderi tragice de vieţi omenești, majoritatea incendiilor 
(96%) fiind cauzate de acțiuni umane, a precizat Comisia Europeană. În 2022, aproape 
900.000 de ha de teren au fost arse în UE, ceea ce corespunde cu aproximativ 
dimensiunea Corsicii. 


Afirmațiile vin în contextul unei propuneri de regulament făcută de Comisia Europeană, 
care stabilește un cadru de monitorizare pentru pădurile europene. Proiectul urmărește 
asigurarea unor date exacte, digitalizate, coerente, comparabile, la timp și accesibile cu 
privire la starea pădurilor din UE, stabilind un sistem de monitorizare a pădurilor care să 
fie operat de Comisie și de statele membre. Noul sistem va permite geolocalizarea 
unităților forestiere, colectarea standardizată a datelor forestiere prin intermediul 


posibilităților îmbunătăţite de observare a Pământului si de navigare/pozitionare si 
partajarea de date armonizate sau, acolo unde nu este posibil, standardizate. 


Obiectivele operationale sunt stabilirea unui cadru eficient pentru a asigura colectarea si 
raportarea datelor forestiere și încurajarea unei planificări integrate pe termen lung a 
pădurilor de către statele membre. 


"Pădurile sunt un aliat esenţial în lupta împotriva schimbărilor climatice și a pierderii 
biodiversitatii și sunt cruciale pentru înflorirea zonelor rurale și a bioeconomiei. Din 
păcate, pădurile Europei suferă de multe presiuni diferite, inclusiv schimbările climatice și 
activitățile umane nedurabile”, susține Comisia Europeană. 


Cererea de lemne de foc, în creștere 


În prezent, informaţiile disponibile despre starea pădurilor și utilizarea resurselor și 
serviciilor forestiere sunt dispersate și incomplete, datele despre pădurile din UE sunt 
adesea depășite și produse folosind definiţii divergente, ceea ce duce la lacune 
semnificative de cunoștințe, iar un sistem cuprinzător de monitorizare va aborda aceste 
inconsecvente. 


Potrivit Comisiei Europene, multe păduri din UE nu sunt într-o stare bună in general. 
Acestea suferă de pierderea biodiversitatii și sunt puternic afectate de schimbările 
climatice, agravând și cumulând alte presiuni distructive, cum ar fi dăunătorii, poluarea și 
bolile. "Schimbările climatice conduc, de asemenea, la condiţii precum perioade lungi de 
secetă și căldură care ar putea crește amploarea și intensitatea incendiilor forestiere în UE 
în următorii ani. Consecințele afectează din ce în ce mai mult stabilitatea și 
productivitatea pădurilor, în timp ce, în paralel, cererea de produse și servicii forestiere 
este în creștere”, arată Comisia Europeană. 


Control total 


Statele membre vor fi obligate să pună la dispoziția Comisiei Europene, date privind 
suprafața de pădure, densitatea acoperirii arborelui, tipul de pădure, conectivitate 
forestieră, defoliere, incendii forestiere, evaluarea riscului de incendiu și perturbări ale 
acoperirii arborelui. Totodată, statele UE trebuie să raporteze Comisiei Europene date 
privind pădurile disponibile pentru aprovizionare cu lemn și pădurile care nu este 
disponibile pentru aprovizionarea cu lemn, volumul stocului în creștere, sporul anual net, 
structura standului, compoziţia și bogăţia speciilor de arbori, tipul de pădure europeană, 
eliminările, lemnul mort, amplasarea habitatelor forestiere în siturile Natura 2000, 
precum și abundența păsărilor comune de pădure. Pentru monitorizarea totală, raportările 
vor cuprinde și amplasarea pădurilor primare și vechi, zonele forestiere protejate, 
producţia și comercializarea produselor din lemn, dar și biomasa forestieră pentru 
bioenergie. 


